Sagunt homenatja al guanyador del premi Max de teatre Víctor Sánchez i a l'escenògrafa Mireia Vila amb la representació de “Iván y los perros”
30 de novembre 2016

![Imagen 1](/media/yvwb0eot/45-cartel-cuerpo.jpg)

​![](/media/3rpfvqwm/46_n_img_2737.png)

L'escenari del Centre Cultural Mario Monreal serà el lloc on s'estrene l'obra de teatre “**Iván y los perros**” de Hattie Naylor **dirigida pel jove dramaturg i director d'escena saguntí Víctor Sánchez, guanyador del premi Max de teatre 2016 a millor autor revelació**. Fora de la seua programació habitual, l'estrena a Sagunt el dijous 8 de desembre es deu al fet que l'ajuntament, des de la regidoria de Cultura, vol retre homenatge al saguntí Víctor Sánchez pel seu recent premi Max de teatre, així com a **la portenya Mireia Vila** que en este cas **s'encarrega de la part escènica i del vestuari**. Les entrades es podran adquirir via online o en les taquilles del Centre Cultural fins a una hora abans de l'estrena al preu de 7 euros.

![](/media/1klja22d/46_n_img_2752_2.png)![](/media/nw3gvhln/46_n_img_2765_2.png)

  _El saguntí Víctor Sánchez, que ha guanyat diversos premis de teatre inclós el Max a millor autor revelació en_

_2016, dirigeix l'obra que s'estrena a Sagunt._ _La jove portenya Mireia Vila és l'encarregada de l'escenografia_

_i del vestuari en la seua primera obra a Sagunt._

L'obra, produïda per **la companyia La Pavana**, narra la vida del jove Iván Mishukov en la nova Rússia dels noranta, anys després d'abandonar la seua pròpia casa quan nomes tenia quatre anys i de refugiar-se del fred en les estacions de metro del gèlid Moscou amb els seus gossos de carrer. **L'actor avilès Nacho Sánchez, guanyador del premi de la Unió d'Actors i Actrius a actor revelació en 2015, és l'encarregat de donar vida al jove Iván**, el qual ha substituït la paraula per l'udol de la seua bandada una vegada la humanitat li ha donat l'esquena.

  
Resident a Berlín, l'escenògrafa i directora de vestuari portenya Mireia Vila confessa que “**és un plaer tenir l'oportunitat de portar una obra com esta a casa**” ja que és la primera vegada que treballa professionalment en un teatre de Sagunt i “**encara que hauria de ser més sovint, és un luxe poder aprofitar les taules del Mario Monreal per a açò**”.

![](/media/5vimks2x/46_n_img_2767.png)  

Per la seua banda, el guardonat Víctor Sánchez afegeix estar “**il·lusionat de poder treballar en un teatre tan ben equipat i nou com és el Mario Monreal que a més disposa de sales on assajar**” ja que és una obra “**on hem dipositat molta il·lusió i esperança perquè creiem que és molt necessària**”. Comenta que està “**molt agraït per l'oportunitat que se'ls ha brindat en poder estrenar en la nostra ciutat**” ja que “**és una obra de qualitat i d'alt nivell**”. Encara que encara no hi ha dates fixades, l'obra que s'estrena a Sagunt girarà per València i per circuits madrilenys en els pròxims mesos.  
  
El regidor de Cultura, **José Manuel Tarazona**, ha volgut destacar el suport que des de l'ajuntament i sobretot des de la delegació que encapçala “**se'ls brinda als joves saguntins que es dediquen a les arts escèniques i en este cas a Mireia i a Víctor**” i per açò convida a veure “**una obra tan potent**” com és “**Iván i els gossos**”.

![](/media/odgpfd41/46_n_img_2774.png)

*   [](http://www.facebook.com/sharer.php?u=https://aytosagunto.es/va/actualitat/sagunt-homenatja-al-guanyador-del-premi-max-de-teatre-victor-sanchez-i-a-l-escenografa-mireia-vila-amb-la-representacio-de-ivan-y-los-perros-1/ "Facebook")
*   [](http://twitter.com/share?url=https://aytosagunto.es/va/actualitat/sagunt-homenatja-al-guanyador-del-premi-max-de-teatre-victor-sanchez-i-a-l-escenografa-mireia-vila-amb-la-representacio-de-ivan-y-los-perros-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-homenatja-al-guanyador-del-premi-max-de-teatre-victor-sanchez-i-a-l-escenografa-mireia-vila-amb-la-representacio-de-ivan-y-los-perros-1/ "Linked In")
*   [](mailto:?body=https://aytosagunto.es/va/actualitat/sagunt-homenatja-al-guanyador-del-premi-max-de-teatre-victor-sanchez-i-a-l-escenografa-mireia-vila-amb-la-representacio-de-ivan-y-los-perros-1/)